Papersnake/gushiwen huggingface dataset:
次韵秦少游
孙觉（宋代）

青发从游各白袍，老来邂逅更陶陶。尺书继月传双鲤，相见何时咏百劳。

谏草十年聊阁笔，坐棠三郡不更刀。灵崖泺水堪行乐，时事纷纷剧猬毛。
燕子楼
金衍宗（清代）

尚书镇彭城，军民乐康阜。推官辟昌黎，文章重山斗。

李藩许孟容，幕府相左右。治法与征谋，所赖出众手。

惟公能好贤，好贤诚何负。后堂列丝竹，下陈充箕帚。

旦夕归山丘，歌舞属谁某。何图一蛾眉，乃与争不朽。

楼居十一年，箧衍三百首。偶感舍人诗，从容用自剖。

恐以是累公，不然从死久。益公尚书名，乐道在人口。

呜呼关诚贤，匪直节不苟。古者儿女情，义勿取太厚。

内人皆失声，旷礼执其咎。诵关之所言，识不敬姜后。

至今一角楼，永为燕子有。丈夫志千秋，登斯得无忸。

白杨祇作薪，红粉孰与寿。大义知废兴，古墓王陵母。
赋桥
张文琮（唐代）

造舟浮渭日，鞭石表秦初。星文遥写汉，虹势尚凌虚。

已授文成履，空题武骑书。别有临濠上，栖偃独观鱼。
过香积寺
李复（宋代）

迂辙来寻昔岁题，恍然前世意犹迷。
荒庭老树半空腹，坏塔野犹争暮栖。
晚学尽惊新使节，残僧时忍旧沙弥。
松房自出成何事，二十余年东复西。
和韩秋怀诗 其三
恒仁（清代）

于耳绝丝簧，在目无韶曼。病喜苏秋风，归非恋菰饭。

閒居二十载，未负平生愿。爱此清商候，不作萧瑟欢。

饮酒爵止三，观书卷盈万。幽事自可娱，至乐将谁献。

优哉复游哉，无求亦无怨。
挽史太君词
李新（宋代）

吴楚云帆万里风，元歌来哭旧江东。
梁城皓鹤千年恨，蜀垄青松一梦空。
滏水波声天地远，灞陵山色古今同。
碑阴且刻东坡语。勋烈将收国史中。
华藏寺会故人
王安石（宋代）

百忧成阻阔，一笑得留连。
城郭西风里，园林落照前。
共知官似梦，莫负酒如泉。
兴罢重携手，江湖即渺然。
西江月·黄蜡谁将点缀
佚名（宋代）

黄蜡谁将点缀，红膏不许施妆。孤根来自水云乡。风味天然酝孤。看取玉奴呵手，摘来珠露沾裳。翠环斜插一枝香。似簇蜂儿头上。
黄州酒务税宿房北窗新种竹戏题于壁
张耒（宋代）

异时小杜高眠地，几向秋风听楚江。
身世浮云那可计，试留双竹守寒窗。
【仙吕】一半儿_别时容易见
宋方壶（元代）

别时容易见时难，玉减香消衣带宽。夜深绣户犹未拴，待他还，一半儿微开
一半儿关。
江城子 和子昂题水仙花卷
刘将孙（宋代）

云涛白凤贺瑶池。仗葳蕤。路芳菲。十月温汤，赐浴卸罗衣。

半点檀心天一笑，琼奴弱，玉环肥。

风流谁合婿金闺。露将晞。雪争晖。贝阙珠宫，环佩月中归。

误杀洛滨狂子建，情脉脉，恨依依。
柳梢青（寿吴竹溪内）
陈著（宋代）

缥缈瑶城。客情春小，本分寒轻。霞佩云裾，步联西母，笑倚飞琼。

那堪四美都并。喜气与、祥云共生。自在风流，融融箫玉，楚楚兰馨。
客中感怀十首 其三
江源（明代）

关山迢递古交州，消息真传解我忧。

独在异乡为异客，莫因鲈鲙涉空秋。
有待
强至（宋代）

来时帘卷昼，坐久竹移阴。
有待无消息，南窗睡兴深。
蓬漏不堪坐起赋此以慰余李诸友
吴与弼（明代）

风雨疏蓬共不眠，可怜此志在希贤。谁能万一朱夫子，林范何劳远接联。
渔家傲 其二十七
夏言（明代）

雪花添得梅标格。梅花漏却春消息。日暮诗人劳指摘。

情似织。心神枉被花神役。

窗外雪消檐溜滴。园林雪后增颜色。疏影暗香空脉脉。

风烟隔。西湖夜月劳相惜。
观音诗
释契适（宋代）

水精盘跃锦鳞鱼，闷于渊沉海岸居。
秀世竹鸣金鸑鷟，观空波涌玉蟾蜍。
轻明缨络垂身后，重叠芙蓉衬足初。
曾向梦中潜祐我，烁人仪表降蓬庐。
浣溪沙
周邦彦（宋代）

翠葆参差竹径成，
新荷跳雨泪珠倾。
曲阑斜转小池亭。
风约帘衣归燕急，
水摇扇影戏鱼惊。
柳梢残日弄微晴。
严陵滩
罗隐（唐代）

中都九鼎勤英髦，渔钓牛蓑且遁逃。

世祖升遐夫子死，原陵不及钓台高。
饯潘吴二察院去国五首
刘黻（宋代）

生节雷声午夜残，囊封一疏夺冰寒。
先生此去非沽誉，留与时人作样看。
贺新郎（题高克恭夜山图）
李震（宋代）

楼据湖山背。倚高寒、尘飞不到，越山相对。老月腾辉群动息，独越清分沆瀣。更满听、潮声澎湃。醉里诗成神鬼泣，景苍凉、又在新诗外。浑忘却、功名债。凭谁妙笔能图绘。羡中郎、前身摩诘，宛然心会。拈出清宵无限意；半幅溪藤光怪。方信有、人间仙界。云淡天低奇绝处，笑僧殊、未识丹青在。留此轴，夸千载。
南坡口号十八首
郑清之（宋代）

酷爱鸟鸣山更幽，墙阴风雨但飕飕。
筠笼买得春禽语，不会忧时也白头。
赠张嘉甫
张耒（宋代）

浮舟大江里三千，归握先陇清淮壖。
杜门古寺厌岑寂，梦寐清颍如家山。
汝阴昔谬称刺史，自愧何术苏恫瘝。
平生为吏甘贱拙，敢作蟊贼伤民田。
未忧怀砖击之去，乃欲筑室买一廛。
箪瓢三亩易办耳，寄声父老不汝干。
长淮清冬龙蜃螫，放舟出郭天宇宽。
浮梁横前袅可缆，金塔却立俨莫攀。
髯张幼好此奇服，白璧刻佩鸣玦环。
抱持微学不忍弃，清明竹林遭削删。
三年江湖友魑魅，一日宝府观玙璠。
渐消鄙吝心自喜，追计存没涕亦潸。
寻山把酒岂易得，客路霰雪衣裘单。
尘埃可洗忧可豁，待君一酌玻璃泉。
春日有感示魏定父
王之道（宋代）

聚散时来不自由，相逢相别欲何尤。
韦皋况有三年约，陶谷端非一日谋。
残角为谁惊晓梦，远山多事惹春愁。
故园又作骊驹赋，尚幸持觞为劝留。
王公慥东归
梅尧臣（宋代）

行色上东陌，秋槐叶乱飞。
囊无一钱用，箧有古书归。
羸驷嘶寒草，荒城背落晖。
莫嫌牛马隔，走别八行稀。
贺郑丞相
厉寺正（宋代）

大学道惟一能静，国势尊安如九鼎。
致君事业比臯夔，不羡萧曹并魏丙。
秋日有怀乡国
杨亿（宋代）

长安久客逢摇落，不独悲秋更忆乡。
潘岳二毛行欲变，渊明三径已应荒。
书裁尺素鸿难托，梦绕重湖蝶自狂。
游宦十年归未得，尘缨却悔濯沧浪。
绿珊瑚树歌
胡承珙（清代）

龙工胡为不自惜，琪树琅玕掷千尺。弃置人家溷厕间，牛栅鸡栖恣狼籍。

世人但羡出水赤，石上蟠根多不识。故将本色示人间，任使看朱乱成碧。

颇闻此树含毒浆，樊圃可止狂夫狂。愿金如粟马如羊，使君归去垂空囊。

明珠薏苡多谤伤，安用绿玉枝交相。酒酣起舞铁如意，七尺珊瑚等闲碎。
送叶养直归龙山
霍与瑕（明代）

多艺复多材，公真焉学来。屠龙空有技，附凤乃无媒。

岁月催人老，烟花到处开。两京将走遍，孤剑独徘徊。
第三十七云居六户颂
释义青（宋代）

春到石人视远山，莺啼花木碧波闲。须知云外岩松瑞，千古迎风任岁寒。
舟发黄州连日遇逆风泊赤壁
袁说友（宋代）

赤壁矶方到，黄州路未遥。
辛勤四十里，跋步两三朝。
戢戢牛羊下，閒閒鸥鹭骄。
忍将今岁月，容易客中销。
杂曲歌辞。入破第五
佚名（唐代）

千年一遇圣明朝，愿对君王舞细腰。

乍可当熊任生死，谁能伴凤上云霄。
雨宿姚村二首 其一
边贡（明代）

旧陇东城外，新坟更在东。川原相近接，灵爽合潜通。

碧草生秋石，青杨袅夜风。茂陵山下路，来往恨无穷。
周小史诗
张翰（魏晋）

翩翩周生，婉娈幼童。年十有五，如日在东。香肤柔泽，素质参红。

如辅圆颐，菡萏芙蓉。尔刑既淑，尔服亦鲜。轻车随风，飞雾流烟。

转侧猗靡，顾盻便妍。和颜善笑，美口善言。
新秋
齐己（唐代）

始惊三伏尽，又遇立秋时。
露彩朝还冷，云峰晚更奇。
垄香禾半熟，原迥草微衰。
幸好清光里，安仁谩起悲。
寄王质夫
白居易（唐代）

忆始识君时，爱君世缘薄。我亦吏王畿，不为名利著。

春寻仙游洞，秋上云居阁。楼观水潺潺，龙潭花漠漠。

吟诗石上坐，引酒泉边酌。因话出处心，心期老岩壑。

忽从风雨别，遂被簪缨缚。君作出山云，我为入笼鹤。

笼深鹤残悴，山远云飘泊。去处虽不同，同负平生约。

今来各何在，老去随所托。我守巴南城，君佐征西幕。

年颜渐衰飒，生计仍萧索。方含去国愁，且羡从军乐。

旧游疑是梦，往事思如昨。相忆春又深，故山花正落。
清熙亭同诸玄幕赏紫牡丹即席赋歌
张宇初（明代）

洛阳花品传芳秩，姚魏名花皆异植。劫换尘氛见每稀，谱英辨质探遗籍。

清都自是有天根，万片晴霞飘国色。积雨园林丽日和，艳先桃李东风逼。

虚亭漫足少娱春，真赏欣谐总玄职。韡萼联翩况共欢，文彩犹多老宾客。

枝擎翡翠泻银河，色荡玻瓈泛金液。育秀全资造化功，流辉不让天孙织。

陈觞稍面画楹间，列席傍依彩檐侧。悦鸟分明度笑歌，好山高下融衿臆。

馔香兰馥锦云披，杯面莲垂珠露滴。却愧妍心慕邵程，宁期眩俗追何石。

怡安尚冀并芳丛，岁岁看花醉今夕。如此韶华奈兴何，宾筵为乐情无极。
未央饯行
田登（明代）

汉业追千载，别筵重一游。相看成俯仰，寥落满襟秋。
多风漫吟
缪公恩（清代）

愁绝芳林日日风，萧斋坐我寂寥中。捲帘懒向苔阶看，花雨平堆一寸红。
益昌次费伯矩赠行韵五首
洪咨夔（宋代）

浯水欲磨元结颂，聊城未下鲁连书。
静中好与高抬眼，恐有英豪在草庐。
和太常王卿立秋日即事
卢纶（唐代）

嵩高云日明，潘岳赋初成。篱槿花无色，阶桐叶有声。

绛纱垂簟净，白羽拂衣轻。鸿雁悲天远，龟鱼觉水清。

别弦添楚思，牧马动边情。田雨农官问，林风苑吏惊。

松篁终茂盛，蓬艾自衰荣。遥仰凭轩夕，惟应喜宋生。
送陈景初
王安石（宋代）

惨淡淮山水墨秋，行人不饮奈离愁。
药囊直入长安市，谁识柴车载伯休。
寄张子中
徐积（宋代）

时辈区区耳尽聋，姓张夫子在关中。孤松节操乖今俗，独凤文关得古风。

至宝却须三献捷，病鸾终看一飞雄。儒家自是诗书将，又况潜心郭令公。
燕子矶
施闰章（清代）

绝壁寒云外，孤亭落照间。
六朝流水急，终古白鸥闲。
树暗江城雨，天青吴楚山。
矶头谁把钓？向夕未知还。
卖墨与砚不售感赋 其二
屈大均（明代）

水岩真砚石膏腴，细夺仙人冰雪肤。报椟多年矜美玉，投人暗路愧明珠。

愁非善价偏难售，枉说奇珍不易图。金错囊中羞涩甚，少陵长是一钱无。
和梁签判颍州西湖十三题·撷芳亭
苏颂（宋代）

春来何处最花繁，湖水西头百亩园。
无限游人折红蕊，可怜桃李自无言。
凿池觅金鲫四首 其三
唐桂芳（明代）

荒阶扫雪添新水，老砚呵冰浣墨花。更乞游鱼三十尾，𦢊腮香暖唼芹芽。
赠史文通奉议二首
苏辙（宋代）

有叟住东野，畏人希入城。
君时共还往，我欲问修行。
早岁识岩客，近时逢绛生。
真能访茅屋，屣履试将迎。
送许棠下第游蜀
张乔（唐代）

天下猿多处，西南是蜀关。马登青壁瘦，人宿翠微闲。

带雨逢残日，因江见断山。行歌风月好，莫老锦城间。
揽杨似之提举湖南
陈傅良（宋代）

昨日有客去分符，今朝有客来揽辔。
蕨芽掇尽笋可{屈刂}，揽客焉知老将至。
儒雅风流能有几，南宫先生无乃是。
十年不复梦蓬山，万里何为隔湘水。
叶公岿然地官贰，颜公领袖天下士。
星联郎署尤与何，次第诸公迹连茹。
一时台省旧名德，十见班行已三四。
可令仆马病崔嵬，独抱兰荪吊憔悴。
渔樵混迹山穷处，故故肯临人不记。
酒半停杯问须发，夜阑秉烛微文字。
多时渴见痛折节，万事要看方得意。
先生行矣扈甘泉，请自此心扶大议。
哀水祸二首 其二
邓云霄（明代）

摇艇冲涛去觅尸，孤儿寡妇泪淋漓。蓬头纷向残云哭，雨脚还添薄暮时。

叹息贫民空有骨，翻疑造物本无知。干戈又报征输急，满目疮痍可向谁？
咏史·陈茂呵水神
周南（宋代）

东都陈茂航海时，藐尔阳侯敢肆欺。
拔剑一呼风浪息，大贤行处有天随。
寄区用孺太史兼柬高正甫秋官
胡应麟（明代）

四百奇峰取次游，飞帆重溯潞河流。纯钩乍合双龙剑，彩笔偏修五凤楼。

日转薇花连帝座，星分藜火近宸旒。翩翩常侍同盟在，风雪华阳几唱酬。
挽待制许先生 其二
员兴宗（宋代）

宣室来何暮，都门价已喧。皂囊说二六，白发任三千。

国老躬为地，群飞哭刺天。门扃许见否，真气閟元泉。
三国志魏书九首 其八 管宁
郑学醇（明代）

辽海西归雪鬓空，自甘牢落故园中。汉臣惟有杨彪在，几杖承恩入魏宫。
荆州新秋病起杂题一十五首。病起见庭石
齐己（唐代）

病起见庭石，岂知经夏眠。不能资药价，空自作苔钱。

翠忆蓝光底，青思瀑影边。岩僧应笑我，细碎种阶前。
瞿唐行
范成大（宋代）

川灵知我归有程，一夜涨痕千丈生。
中流击楫汹作气，夹岸簸丈呀失声。
不知灩澦在船底，但觉瞿唐如镜平。
凿峡疏川狠石破，号山索饮飞泉惊。
白盐赤甲转头失，黑石黄嵌拼命轻。
草齐增肥无泊处，竹枝凝咽空余情。
人间险路此奇绝，客裹惊心吾饱更。
剑阁翻成蜀道易，请歌范子瞿唐行。
孟子·天吏
陈普（宋代）

生杀存亡我敢专，德刑予夺出诸天。
曰天所命惟其理，夫岂谆谆告语然。
成都浣花草堂杜少陵祠 其一
于式枚（清代）

大雅千秋在，遗祠倚近坰。苍茫中兴日，寥落少微星。

故宅空文藻，斯人具典型。池台换尘劫，无恙竹林青。
奉酬陈介庵明府桐江见寄
陈必复（宋代）

寒侵征袖客先知，晓角吹霜下客衣。
归兴只缘松菊晚，宦情肯客稻粱肥。
山村日落人收市，海浦风生浪打围。
怊怅诗成无便寄，夜深暗遣梦魂归。
颂古三十一首
释安永（宋代）

石火光中验正邪，等閒拈却眼中沙。
自从不曾少盐酱，敢保渠侬未到家。
次韵袁公济谢芎椒诗
苏轼（宋代）

燥吻时时著酒濡，要令卧疾致文殊。
河鱼溃腹空号楚，汗水流文始信吴。
（《吴真君服椒法》云：半年脚心汗如水。
）自笑方求三岁艾，不如长作独眠夫。
羡君清瘦真仙骨，更助飘飘鹤背躯。
系舟长芦作
孔武仲（宋代）

夜泊长芦星满川，晚来吴楚气昏然。
云雷相会还成雨，江海交流独舣船。
废室与人喧白浪，荒村何处起青烟。
文书满眼从抛弃，却倚蒲团学坐禅。
佳人照镜
张文恭（唐代）

倦采蘼芜叶，贪怜照胆明。两边俱拭泪，一处有啼声。
恋绣衾（无题）
辛弃疾（宋代）

长夜偏冷添被儿。枕头儿、移了又移。我自是笑别人底，却元来、当局者迷。

如今只恨因缘浅，也不曾、抵死恨伊。合手下、安排了，那筵席、须有散时。
兴平原上
文同（宋代）

东西车马走秦川，扰扰飞尘混晓烟。
我亦中间游宦者，尚惭无语赋归田。
赠别李非熊侍御
申佳允（明代）

姑射山人退食馀，紫微十载昼翻书。玉皇凭几浮香篆，金殿开轩曳绣裾。

万里风烟西粤外，九天雨露北辰居。翩翩骢马秋声迅，明月相思客梦蘧。
恋绣衾
赵时奚（宋代）

江南烟水几万重。记玉人、花底旧容。待欲寄、飞鸿信，望前山、夕照冷红。

塞笳月下声凄楚，怨百花、春事梦空。倩谁共、东君说，把阳和、分付朔风。
芍药
查克建（清代）

娇红粉翠趁风流，十里珠帘尽上钩。回首东风旧时路，鬓丝人老说扬州。
望岱
王掞（清代）

山色周遭信马蹄，岱宗高峙绝攀跻。巃嵷未许儿孙并，崱屴浑疑星汉齐。

风定天门悬日月，雨收石角挂虹霓。他年定拟穷游屐，秦观峰头倚醉题。
思远人
王建（唐代）

妾思常悬悬，君行复绵绵。征途向何处，碧海与青天。

岁久自有念，谁令长在边。少年若不归，兰室如黄泉。
次魏惠书二小诗代简 其一
孙觌（宋代）

剑卧冲星斗，珠玑照海涯。籋云梢骥足，擘水拔鲸牙。

议论轻馀子，文章自一家。堂堂楚云梦，给札赋雄夸。
次韵子瞻病中大雪
苏辙（宋代）

吾兄笔锋雄，诗俊不可和。
雪中思清绝，韵恶愈难奈。
殷勤赋黄思，自劝饮白堕。
言随飞花落，意与长风簸。
余力远见撩，千里寄?崔嵯。
嗟予学久废，有类转空磨。
研磨久无得，安可待充货。
空记乘峡船，行意被摧剉。
溟闬覆洲渚，泠洌光照坐。
我唱君实酬，驰骋不遑卧。
譬如逐兽卢，岂觉山径坷。
酒肴助喧热，笔砚尽沾涴。
诗词禁推类，令肃安敢破。
亦有同行人，牵挽赴程课。
尔来隔秦魏，渴望等饥饿。
徒然遇佳雪，有酒谁与贺。
登龟山寺
余国榆（清代）

危峦突兀倚孤城，万里空濛一望青。目送飞霞回鹭水，手挥夕照落凫汀。
西楼独上
范成大（宋代）

竹日驻微暑，松风生早秋。
闲寻来处路，独倚静中楼。
老景驱双毂，乡习挽万牛。
相随木上坐，脚底亦云浮。
冬至夜宿颙口市
李新（宋代）

宁辞举棹频，不觉又黄昏。
有感逢冬节，无穷宿水村。
客心愁待旦，杯酒强开樽。
共祝同欢庆，亨途莫我论。
晓发
李宪皓（清代）

太白上东岭，西望牵牛角。煌煌丛薄下，犹烂金盆月。

林际春风生，衣上晓寒薄。羸马恋豆味，背枥不肯发。

行行村舍遥，稍稍农樵作。天色变茫味，清气但寥廓。

长空何处声，早雁在云末。
湖上歌
孙宜（明代）

城西草堂湖水头，清沙白石高堂幽。
越人鼓枻渔父唱，我行暮出湖上游。
游中少年谁最少，周王二子同扳留。
湖风拂船船欲放，渚日回烟烟正柔。
白鸥之岸青草洲，绿水不动沧波收。
咫尺复愁雷雨至，萧条但觉陂塘秋。
明星迢迢月皎皎，高歌妙曲扬中流。
佳人此夕应遗佩，王子今辰还共舟。
人生有乐须白头，百年光景难遽休。
君不见潇湘之侧风雨愁，金花瑶草空悠悠。
绍兴朝会十三首 其一 酒一行用文舞。
郊庙朝会歌辞（宋代）

帝德诞敷，销烁群慝。近悦远来，惟圣时克。玉振金声，治功兴起。

韶箾象之，尽善尽美。
王籍文学求读书堂诗
周必大（宋代）

倚相端能记典坟，子羔未可治人民。
十年莫作攸之恨，万卷方知甫也神。
堂下从渠糟粕议，城南容我简编亲。
铁更三擿韦三绝，将圣犹然况后人。
京中晚望
罗隐（唐代）

心如野鹿迹如萍，谩向人间性一灵。

往事不知多少梦，夜来和酒一时醒。
临安道中二首 其二
孙觌（宋代）

微流隐复见，一曲宛秋蛇。柳老虫巢叶，潮平鸟篆沙。

青鞋踏雨滑，乌帽倚风斜。何处堪携手，宜城卖酒家。
【中吕】朝天子_褪咱，赑咱
周文质（元代）

褪咱，赑咱，拟不定真和假。韩香刚待探手拿，小胆儿还惊怕。柳外风前，花间月下，断肠人敢道么。演撒，梦撒，告一句知心话。
句
骆仲舒（宋代）

张鸿诗在楞伽峡，韩愈碑留燕喜亭。
别后与赵元默言怀四首 其四
湛若水（明代）

闲处有真忙，忙处有真闲。始知真闲忙，不在闲忙间。

在人有万变，此心无往还。往还在通塞，坐与事物关。

无适无不适，物物有至神。嗟彼游心子，求之蓬莱山。
舟行省暮
方岳（宋代）

半篙新绿落寒沙，芳草王孙自物华。
春事已随蝴蝶梦，人情犹有杜鹃花。
百物易尽一弹指，两曜不停双转车。
手种雨苗今老大，满山鳞甲动龙蛇。
被旨祈祷数至天竺珪僧录法语白云堂诗为赋唐
许及之（宋代）

白云峰下白云堂，堂上高人一辨香。
绕殿持经山四合，缭墙行道木千章。
众生示免婴时苦，大士宁能与世忘。
祈雨祈晴来复去，此身却似白云忙。
和葛德裕寄纸觅兰四绝句 其二
王庭圭（宋代）

林下无人亦自芳，幽姿闲澹若深藏。与君坐上添幽客，胜爇金炉百和香。
赋得天临海镜得年字五言八韵
吴敦常（清代）

雅禊延之颂，元嘉十一年。临瞻天有象，镜彻海无边。

高远星垂极，清莹月印川。卦占爻九五，光满界三千。

云烂居辰后，河澄洗甲先。运枢功作帱，保鉴德如渊。

在上明明者，其流浩浩然。覆涵周庶汇，帝泽溥垓埏。
病馀久不趋郡且迁仙岩书院于屋西有怀同志
陈傅良（宋代）

欲往如天际，相期忽岁华。山空明独树，江晚暗连葭。

作屋皆三益，藏书可万家。岂无人裹饭，躬自灌园芽。
偈倾一百六十九首
释智朋（宋代）

草舍家风，少富多贫。
牙根齿定，七纵八横。
有炉无火烧杀人，有火无炉走杀人，
说甚杨岐鬼眼睛。
石屋
陈岩（宋代）

磊磈中间忽洞开，旧题字字照苍苔。
只言如我贪山少，亦有游人先我来。
呈方伯王公二十八韵
欧必元（明代）

旬宣新命出明光，次第勋名震五羊。自识会稽元竹箭，可誇南五盛桄榔。

阿衡共协为霖望，山甫还称降岳祥。粪夺乌衣华裔后，家连青雀墨池傍。

携来道士笼鹅帖，冠尽词人绣虎场。当世独应推大令，过江何用数诸王。

须弥道悟归真觉，起草名高属建章。祇树自坚菩萨行，爽鸠曾拜尚书郎。

一麾竹马趋迎郡，七曜蓬莱对举觞。石室留题分作赋，沥湖遗泽遍甘棠。

指挥自净潢池甲，分部曾飞宪府霜。沧水尚馀收五贡，玄圭应待锡遐荒。

出山已想徵安石，定鼎悬知属子房。不谓岐途分陇蜀，更看方岳镇荆襄。

银章以佩新薇省，铜柱今高旧瘴乡。一代风云周日月，三千甸服汉封疆。

飞馀百喙留鸣凤，剥后群阴始见阳。正及东南当毁瘠，也知朝宁费劻勷。

褰帷泽及回枯槁，赐履恩同出上方。国士知深劳折节，故人书在可游杨。

曾怀牛马鲰生刺，敢望龙门大父行。扔饵岂堪同任钓，垂纶忻得有河鲂。

三冬业在閒关户，七贵门喧懒曳裳。破釜自知无涸辙，盐车终亦快腾骧。

校雠颇谓同张协，推毂何人及郑庄。倚市未应能挟瑟，趋时羞拟问雌黄。

明良会在尧天远，恩宠新承舜日长。国有太师今四岳，垂衣天子待岩廊。
明发龙川二首
杨万里（宋代）

优入蛮溪受瘴烟，一生谁料到龙川。
早书实历还山考，便是中书九闰年。
晓起
官连娣（清代）

东风才到画楼西，翠迫纱窗影欲迷。梦破海天红袖冷，绿杨枝上晓莺啼。
和王郎中韵
释元肇（宋代）

淮水入吴深，乘流住到今。石幢寒日影，铁塔夜风吟。

举世无知己，惟公识此心。朝来惠新作，三叹有馀音。
遣兴 其三
蔡戡（宋代）

江海倦游客，乾坤老病身。傥来皆外物，自在作閒人。

睡足从吾懒，欢来任我真。治生且耕凿，无愧葛天民。
湘江二妃庙
华镇（宋代）

帝子灵祠古，秋风更寂寥。门临湘水迥，路指舜陵遥。

宝瑟知何在，英魂不可招。年年添泪竹，遗恨未应消。
风流子 其一
俞士彪（清代）

阿娇新贮屋，风流客、真个忒疏狂。记因怕夜寒、悬罗作帐，还愁风冷，剪纸糊窗。

更多事，代开青玉镜，为叠镂金箱。翠阁树阴，正宜凭眺，绣帘日暖，恰好梳妆。

情知终无济，争无奈、此际扰乱痴肠。欲诉从前密意，却倩谁将。

想綵毫入梦，画眉有分，玉梭纵拒，折齿何妨。听着回廊步屧，更惹思量。
句 其二
毛友（宋代）

身缀鹓鸾集凤池，梦寻麋鹿游蟹堁。
栩菴同步偶成
白玉蟾（宋代）

枯木冷灰甘寂寞，片云孤月自优游。
君王平生皆如梦，我两眉间不著愁。
卧病枕上再用韵
虞俦（宋代）

文书堆案眼慵开，客有可人今雨来。
说剑丹心空耿耿，岸巾雪雨欲皑皑。
山田渐喜滋香稻，客位从教长紫苔。
涸辙穷鳞赖濡沫，未宜曷月咏归哉。
梅花集句 其一七五
李龏（金朝）

自爱新梅好，相欢得几回。来年又相见，先发映春台。
部索印纸
方岳（宋代）

瀑涧茶烟雪屋灯，乱家更入乱云层。
老僧今已倦行脚，不用维那吃饭凭。
酬江西运使蒋颖叔
曾巩（宋代）

收科同日曳华裾，砉划惊闻刃有馀。骢马已腾双阙路，木牛还实太仓储。

多歧易感千名别，置袖空荣一纸书。欲佩左符瓯越去，更从南斗望单车。
海陵西楼寓目
贺铸（宋代）

天涯樽酒与谁开，风外徂春挽不回。
扫地可怜花更落，卷帘无奈燕还来。
王孙莫顾漳滨卧，渔父何知楚客才。
强策驽筋怀故国，浮云千里思悠哉。
吊湘累
史弥宁（宋代）

莫讶灵均苦费词，骚章炳炳日星垂，
身虽楚泽有遗恨，名与湘星无尽期。
一笑底关渔父事，此心惟有洛阳知。
是非付与群鸥判，不上先生吊古诗。
真真 其三
孙原湘（清代）

蔷薇露浣晚妆成，别倚瑶台弄玉笙。綵凤自来刚翼比，银蟾可到是身轻。

人担艳冶原须福，天赋聪明必有情。不画幽兰定梅萼，更无他物着卿卿。
题方竹杖松根枕二首
张镃（宋代）

鹤骨何能尔，龙姿或果然。
锋棱四面峻，节操一生坚。
界纸书堪使，敲针钓最便。
从教方有碍，终不效规圆。
菩萨蛮（咏酒十首）
张抡（宋代）

人间何处难忘酒。迟迟暖日群花秀。红紫斗芳菲。满园张锦机。

花光能几许。多少闲风雨。一盏此时疏。非痴即是愚。
烛影摇红 雨夜感怀
江珠（清代）

夜雨潇潇，灯点滴光如豆。文章何处哭西风，真不堪回首。

忆月夕花朝候。酒酣说剑，淋漓泼、墨黏襟袖。耳热谈天，争无作有。

是事休休，狂怀磨尽浑非旧。不须制恨与笺愁，命也还知否。

放却眉间叠皱。脱尘缘、蒲团坐守。千声古佛，一炷清香，好生消受。
二月十五日朝拜建隆桥上偶作
邹浩（宋代）

单衣迎犯晓风清，斗柄回南月尚明。柳密行人看不见，轮蹄相属但闻声。
寄宋州田中丞
贾岛（唐代）

古郡近南徐，关河万里馀。相思深夜后，未答去秋书。

自别知音少，难忘识面初。旧山期已久，门掩数畦蔬。
淮上
郑獬（宋代）

车盖飞云不放船，长疑水府贮神仙。
淮灵须信疏慵甚，欲住荆州不计年。
题云林画
黄公望（元代）

远望云山隔秋水，近看古木拥陂陀。居然相对六君子，正直特立无偏颇。
菩萨蛮（中吕宫）
张先（宋代）

闻人语著仙卿字。瞋情恨意还须喜。何况草长时。酒前频共伊。

须香堆宝帐。月到梨花上。心事两人知。掩灯罗幕垂。
游石壁寺怀禅月
赵蕃（宋代）

一棹夷犹石壁来，寺门杂树向溪开。
七言粗可供诗本，十幅谁能致袜材。
想见高情澹云水，未嗟陈迹掩莓苔。
倦游到处浑如昔，欲住还成破雨回。
正月八日坐局沽酒
张耒（宋代）

为问里闾何蹀躞，上元楚俗习张灯。
新春此时最佳处，独我坐张如定僧。
霜林梦泽苍茫野，烟草江边寂寞城。
小饮未能来唤藁，双眸终日冷如冰。
临水看花
杨巨源（唐代）

一树红花映绿波，晴明骑马好经过。

今朝几许风吹落，闻道萧郎最惜多。
代饯无为马使君口号
洪朋（宋代）

伏波勋业风流远，皂盖朱轓尚小州。一曲阳关双别泪，百壶清小两遨头。

三年牢落应难借，五马踟蹰更少留。珍重促装归汉阙，胡床空复庾公楼。
送丘宗卿帅蜀三首
杨万里（宋代）

谕蜀宣威百万兵，不须号令自精明。
酒挥勃律天西碗，鼓卧蓬婆雪外城。
二月海棠倾国色，五更杜宇说乡情。
少陵山谷千年恨，不遇丘迟眼为青。
句
赵廱（宋代）

汴水一湾秋色冷，中原千里暮云低。
次韵苏公和南新道中诗二首 其一
晁补之（宋代）

山园芙蓉开，寂莫岁云晚。公来无与同，念我百里远。

寒飙吟空林，白日下重巘。兴尽还独归，挑灯古囊满。
送唐彦博宰安丰，兼寄呈淮西帅赵渭师郎中
范成大（宋代）

唐子皦自鲜，水清石粼粼。
绣肠五车书，不鄙簿领尘。
黟山与桂五，一笑二十春。
天涯会面难，岁晚情话真。
五管无贤侯，但有岚烟昏。
此岂功名场，往戍清淮滨。
北门诗书帅，平生吾故人。
问讯今何如，凌烟上星辰。
为言落南客，病作寒蛩呻。
飘飘北归梦，夜绕吴淞云。
戊子岁除以粣代酒送邦衡邦衡有诗见戏仍送牛
周必大（宋代）

先生岂比习池徒，薄酝仍惭校尉厨。
献粣聊将追粔籹，餔糟只欲伴屠苏。
削肌知自何人手，灌顶疑尝释氏醐。
必许寻花兼问柳，敢辞挈榼更提壶。
淮阴侯庙三首 其一
俞德邻（宋代）

鹿走沙丘二世亡，重瞳隆准正奔忙。将军果是无双士，何用区区觅假王。
三阁辞四首 其四
刘禹锡（唐代）

三人出眢井，一身登槛车。朱门漫临水，不可见鲈鱼。
乞退慧林寄佛果禅师
释怀深（宋代）

单丝系住老牛脚，心欲东西未自由。凭仗东风齐著力，早教船子下扬州。
题昭州山寺常寂上人水阁
曹松（唐代）

常寂常居常寂里，年年月月是空空。
阶前未放岩根断，屋下长教海眼通。
本为入来寻佛窟，不期行处踏龙宫。
他时忆著堪图画，一朵云山二水中。
鲁港
汪元量（宋代）

博徒无计解其纷，夜半鸣钲溃万军。
鲁港朔风掀恶浪，吴山寒日翳愁云。
周褒媚已终亡国，孟德斯孤忍负君。
大木已颠天柱折，钱塘江上雁成群。
彭门城上见乡人社会怀古
张方平（宋代）

南北分疆域，此城当要津。幻泡兴废速，蛮触战争频。

世换山河旧，时平井邑新。喧喧村社散，多是白头人。
短歌行
郑起（宋代）

览镜摩挲，岁月蹉跎。
道长命窄，忧虑如何。
何以消除，非酒莫祛。
醉来不见，醒复如初，
跖跃锵锵，孔孟皇皇。
何非何是，孰劣孰强。
日出杲兮，月出皓兮。
无风无雨，可以同携。
人生朝露，保不及暮。
青青累累，皆是坟墓。
天机转深，转用劳心。
不如坦荡，驱遗光阴。
送升甫归九江
王义山（宋代）

云无心出未为非，鸟倦方还毋乃迟。
只为当初欠归早，教人枉费和陶诗。
早春病起
韩琦（宋代）

朝来残雪尽，春意满东郊。嫩绿开池面，深红点杏梢。

山晴添远霭，鸦暖认危巢。正是芳时病，吟莺似见嘲。
舟中忆爪哇之游杂述八首 其二
陈宝琛（清代）

荷兰虽小国，为政有经程。航程三万里，拓地来南溟。

所实在农牧，化居心计精。我行山野间，弥望但一青。

河流既委折，轨道复纵横。颇亦苦讥察，幸无桴鼓惊。

昨者修戈楼，陈师责不庭。捕蝉雀方伺，前事盍惩羹？

左聋武吃伏，右威亚齐宁。浡泥亦南向，谅哉能持盈。
自君之出矣二首 其一
张元凯（明代）

自君之出矣，日日理乱丝。丝已织成绮，君归尚无期。
河池秋雨
郑刚中（宋代）

一雨一凉秋气味，添愁添病客情怀。
故园十亩檀栾好，个里归心未得谐。
跋刘敏叔画杨诚斋先生探梅图
左谟（宋代）

冲寒踏雪行溪路，对月看梅太瘦生。
莫道亲曾陪杖屦，只今见画也心清。
晚出江城闻角
贺铸（宋代）

古壕沮洳荷叶枯，矍铄秃鶖行且渔。
山衔日脚水关掩，孤楼引角吹单于。
胡马嘶风兴非浅，壮图旧迹随尘卷。
秋尽湖边雁不来，流落方悲去人远。
十月之交五夜长，河横斗直天苍凉。
苏门故里斗杓下，岂无伯仲勤相望。
君不见剡蓬为矢弧弦桑，男儿落地地四方。
履屐无根著家巷，道梁适楚犹吾乡。
鸲鹆不踰济，橘渡淮为枳。
吾心况物未应然，随牒官身聊尔耳。
寄裴衡
李商隐（唐代）

别地萧条极，如何更独来。秋应为黄叶，雨不厌青苔。

沈约只能瘦，潘仁岂是才。杂情堪底寄，惟有冷于灰。
和履中学士上元有作 其二
彭汝砺（宋代）

灯火能催万物春，花间蜂蝶已缤纷。太平会与民同乐，总道吾君是圣君。
以梅花饷富季申 其三
葛胜仲（宋代）

葛山庵畔野梅清，风便犹须半日程。闻说数枝来几席，何妨先赏到黎明。
菩萨蛮 饮山亭感旧
刘因（元代）

种花人去花应道。花枝正好人先老。一笑问花枝。花枝得几时。人生行乐耳。今古都如此。急欲醉莓苔。前村酒未来。
送僧
黄滔（唐代）

才年七岁便从师，犹说辞家学佛迟。新劚松萝还不住，

爱寻云水拟何之。孤溪雪满维舟夜，叠嶂猿啼过寺时。

鸟道泷湫悉行后，岂将翻译负心期。
惠文伯居士请赞
释崇岳（宋代）

行脚不到庐山，住院只在江浙。
偏要冷笑诸方，忘却自家百拙。
讨便宜，破邪说。
一锥一劄，不妨凛冽。
寒螀
成鹫（清代）

声声清切似悲秋，半入虚堂半上楼。人在定中常不寐，物从空外复何求。

百年草色身先老，一夕松灯话未休。万虑此时消歇尽，西风吹过白蘋洲。
偶题
叶茵（宋代）

曲肱玩味圣贤书，识破人间总畏途。
盛欲对君言所以，又应诮我爱之乎。
百年役役雁来去，一梦昏昏鹿有无。
堪笑季鹰犹左计，求归何必待莼鲈。
经朱氏郊居
胡宿（宋代）

东冈接钓矶，有客偃郊扉。绕舍喧流水，当窗识翠微。

溪田香稌熟，霜树晚桃稀。半日挥尘袂，停车不记归。
送建州郑户部
陈师道（宋代）

清江画舸照新晴，铙鼓喧喧聒市鸣。
昔日布衣今著绣，他年鹤市只空城。
还朝不待三年最，得郡何妨万里行。
岁禄二千亲八十，世间谁有此时荣。
陪五马劝农岩山晚会桃花坞
陈棣（宋代）

晚参旌骑劝农回，赏遍郊原锦绣堆。
掠面快风吹酒去，逼人疏雨送诗来。
鸣鸠乳燕数声好，艳粉夭桃一笑开。
欲遣巴词侑杯酌，千钟万斝未容陪。
和蔡黄裳节推外邑见贻二首 其一
赵抃（宋代）

只应登雪峤，疑是有丹梯。雨后千山秀，风前一笛嘶。

平时空执弭，乐土不鸣鼙。目断依莲客，君东我自西。
庆寿挽诗二首 其二
刘攽（宋代）

卤簿严仙仗，笳箫去掖门。昼閒长乐卫，春寂灞陵园。

壹德诒谋地，群生顾复恩。神游馀仿像，日入际昆崙。
元夕禁中观灯应制
周忱（明代）

都城雪霁春融融，月轮皎洁当晴空。喜传恩诏出三殿，洞达天门开九重。

神鳌来自沧溟里，背拥仙山翠如洗。楼台氤氲瑞霭凝，岩峦缥缈祥烟起。

银灯匝地生光华，点点星毬笼绛纱。上林万树彤霞影，东风一片芙蕖花。

是时仙仗临丹陛，五云高捧銮舆至。阙下旌旗虎卫严，花间剑佩千官侍。

大庖列馔御筵开，教坊合乐欢相陪。铙歌声逐箫鼓发，綵队舞随干羽来。

番夷稽首拟丹扆，御炉馥郁香烟紫。中官促宴酒如渑，群臣既醉天颜喜。

覃恩不但遍朝堂，此夕欢娱同万方。至仁覆育同天地，治化久矣趋虞唐。

小臣幸济升平世，传柑几度沾恩惠。愿效三呼比华封，共祝皇图千万岁。
别亲旧
晁说之（宋代）

岁暮征裘返故园，愀然去国亦难论。
独寻碧草日三径，谁在红莲夜五门。
久分云霄能割席，乍惊褴缕有离尊。
即看短发边城去，风雨仇池役梦魂。
辛春日词·东宫阁
晏殊（宋代）

碧燕幡长彩树新，寝门瑶佩庆初春。
邦家累善钟储贰，皎皎重晖在璧轮。
棋盘仙迹
韩信同（宋代）

唐山绝顶棋盘石，戏局流傅名自昔。
仇勒细间白发翁，云是仙人曾对奕。
苔封石灯不敢多，竹引清风时拂试。
个中黑白子不留，想是仙童为收拾。
又不闻樵采之人王子质，邂逅仙人执手谈，
赢轮未决藏机密。贫看柯烂不知时，
少憩山中方七日。谁识囊中日月长，
归来尘世无相识。
夏浅
张英（清代）

身逐霜蹄底事忙，吾庐高寄水云乡。旧营花坞三间屋，新购溪桥十亩庄。

村绕绿畴偏衍沃，峰围紫翠总苍茫。何缘却向风尘老，白尽髭须减尽狂。
雪霁出城
杨万里（宋代）

梅於雪后较多花，草亦晴初忽几芽。
河冻落痕余一寸，残冰阁在柳根沙。
次徐令韵
吴儆（宋代）

少日曾披九虎关，谁怜投老却乘边。
贰车谩说半刺史，多稼惟欣大有年。
榆柳关河无犬吠，牛羊阡陌断烽烟。
玉关人老知无用，庙算如今出万全。
予平生愿学忠恕既以自勉亦告于人王牒正则闻而悦之归作唯斋九万里风斯下矣写衰容命之赞
周必大（宋代）

中心为忠，如心为恕。勉强行之，道其殆庶。苟憎鬷蔑之貌恶，而废一言于堂下。

则所谓唯之与阿，不能以寸而相去矣。
偈倾一百三十三首
释法薰（宋代）

长者长法身，短者短法身。
袖头打领，腋下剜襟，
即不问你诸人。
清源夫人赵氏挽词 其一
王十朋（宋代）

全节忠臣配，崇宁宰相家。哀能变国俗，贵不御铅华。

学佛穷三昧，然松教五车。遗芳载彤管，名寿两俱遐。
三山次潘静之升书记韵
朱槔（宋代）

客路那知岁月长，掀眉一笑苾刍房。且倾徐邈圣贤酒，不问陈登上下床。

云影翻空迷海峤，秋声随梦到江乡。明朝各听船窗雨，犹忆枯棋战四郎。
梅坳题石 其一
王邦畿（明代）

美人坟上日初斜，素练澄澄一望赊。兰佩已销香涧草，粉痕犹带暮天霞。

残碑终古遗秦字，流水千年入汉家。目极此时人不见，断肠开尽野棠花。
舟过金陵感怀
姚斌敏（清代）

歌残玉树变愁颜，从此莺花属等闲。词客浪传三妇艳，夕阳多在六朝山。

依依鸿爪前踪认，渺渺春波短棹还。高咏不酬霖雨愿，也宜盟对白鸥间。
天香
王观（宋代）

霜瓦鸳鸯，风帘翡翠，今年早是寒少。矮钉明窗，侧开朱户，断莫乱教人到。重阴未解，云共雪、商量不了。青帐垂毡要密，红炉收围宜小。

呵梅弄妆试巧。绣罗衣、瑞云芝草。伴我语时同语，笑时同笑。已被金尊劝倒。又唱个新词故相恼。尽道穷冬，元来恁好。
游苑遇雪应制
李峤（唐代）

散漫祥云逐圣回，飘飖瑞雪绕天来。

不能落后争飞絮，故欲迎前赛早梅。
海月谣 送赵永兴宰
韩淲（宋代）

晚秋烟渚。更舟倚、萧萧雨。水痕清汜，迤逦渐整，云帆西去。

三叠阳关，留下别离情绪。

溪南一坞。对风月、谁为主。酒徒诗社，自此冷落，胸怀尘土。

目送鸿飞，莫听数声柔橹。
依韵恭和圣制俯同太师文彦博玉津园赐宴席上
王珪（宋代）

上苑张瑶席，春风万象新。
谁知卦冠客，曾是钓璜人。
感遇归真主，勋劳念老臣。
曲成双凤舞，酒入百花醇。
日月恩华满，朝廷喜气均。
天章照黄发，异数极君仁。
南安夕阳山真寂寺题诗
李忱（唐代）

惟爱禅林秋月空，谁能归去宿龙宫。夜深闻法餐甘露，喜在莲花法界中。
买桑
郑獬（宋代）

出持旧粟买桑叶，满斗才换几十钱。
桑贵粟贱不相直，老蚕仰首将三眠。
前日风雨乖气候，冻死箔卷埋中田。
蚕不见丝粟空鬴，安得衣食穷岁年。
晓登朝天宫西阁集宴还坐东麓亭有作
严嵩（明代）

江郭晴烟翠且重，山城紫阁坐高峰。杯前木落萧萧影，天外鸿归渺渺踪。

御气尚浮宫苑树，寒声遥送石门钟。偶寻玄圃逢瑶草，拟接丹霞访赤松。
陈时献诸子夜集问月楼时余将还山
伍瑞隆（明代）

高楼秋似水，下榻夜相亲。徙几见万里，凭虚无一尘。

风澄天宇碧，月洗露华新。明日沧江上，俱为入梦人。
甲戌九月日有食之纪异三十韵
五迈（宋代）

甲戌九月秋，朔旦风灾眚。
孛彗犯太阳，凄凄如月冷。
方其如亏犯，宛然虫食皿。
食之至於既，当空悬殊黑饼。
仿佛存圈子，中陷犹枯井。
云间星书见，草木森弄影。
天地寂无声，疑似非人境。
问之道旁翁，欲语喉先哽。
翁今九十余，眼未见此景。
爰有虮虱臣，拜跪泪沾领。
天高听则卑，宜鉴愚臣请。
日者阳之宗，千古光常炳。
此日何不臧，臣心忧耿耿。
或者得天君，先事示之警。
流金为汤戒，洚水为尧儆。
虽重一犯忧，何伤天历永，
吾君今尧汤，四海元元幸。
公道大开明，朝列肃而整。
祗恐万一间，左右容憸悻。
方秋阴用事，阳微阴渐逞。
不去谗慝根，惧作忠良罕。
天乃出怪异，意欲悟观省。
吾国必有人，伏蒲输骨鲠。
吾君必开纳，小心知畏谨。
阳政必日修，阴邪必痛屏。
天其终仁爱，悔过在俄顷。
大叫天上人，齐唤金乌醒。
清阴馆种楠
蒋堂（宋代）

手植楩楠二千树，时当庆历五年春。
还期莫道空归去，留得清阴与后人。
送简贺州五首
舒邦佐（宋代）

摩挲风月堂，应记中庸公。
墙头荔子熟，勿翦比国风。
此翁出岭来，两颊丹砂红。
但云身力健，不言槟榔功。
安阳好
韩琦（宋代）

安阳好，戟户使君宫。白昼锦衣清宴处，铁楹丹榭画图中。壁记旧三公。

棠讼悄，池馆北园通。夏夜泉声来枕簟，春来花气透帘栊。行乐兴何穷。
喜迁莺（代邑士送梁宰观赴昆山调知）
陈著（宋代）

南庐佳号。是自许孔明，经纶才调。对柳鸣琴，凭花制锦，小试一调谈笑。怎知画帘难驻，忽又星舆催召。但谶得、耀碑潭水月，交光相照。

驿道。春正好。簇帐擎杯，听取殷勤祷。略鲙松鲈，便膺芝凤，陵溯紫清津要。当家得时行志，回首旧封文庙。疏化雨，障狂澜不尽，生生芹藻。
踏莎行 玫瑰
沈栗（清代）

日暖蜂喧，群芳开足。药栏烂漫非金谷。柔条弱刺惹罗衣，摘来蛱蝶犹相逐。

蕊绽骊珠，花凝紫玉。秦楼初度霓裳曲。香分太乙殿中烟，相公服色新妆束。
闻端叔有失子悲而庄复遭火焚作此寄之
释德洪（宋代）

一子被夺去，囷廪遭火焚。冷官寄僧舍，僮仆卧朝昏。

平生五色笔，落纸生烟云。文章竟何用，袖手声一吞。

东坡昔无恙，豪俊日填门。君如汗血驹，胆气终逸群。

坡今骑鱼去，众客亦缤纷。翩然淮海上，霜鬓此身存。

我亦识坡者，一见等弟昆。乃知水与乳，自然和不分。

心期营一笑，发君双颊温。那知堕机阱，面上馀唾痕。

我公佯瞌睡，嘲诮了不闻。遥知读此诗，拊手髯一掀。
朱槿花二首
张俞（宋代）

风雨无人弄晚芳，野桥千树斗红房。
朝荣暮落成何事，可笑纷华不久长。
和子瞻西太一宫祠二首
张耒（宋代）

太一祥储世世，祠宫岁事年年。
绛节霓旌何处，松庭玉座萧然。
长安落第
钱起（唐代）

花繁柳暗九门深，对饮悲歌泪满襟。

数日莺花皆落羽，一回春至一伤心。
寄题华严韦秀才院
许浑（唐代）

三面楼台百丈峰，西岩高枕树重重。晴攀翠竹题诗滑，

秋摘黄花酿酒浓。山殿日斜喧鸟雀，石潭波动戏鱼龙。

今来故国遥相忆，月照千山半夜钟。
题清虚庵三首 其一
曹勋（宋代）

清虚指出翠微旁，便涌流泉溉一方。更拜璇题作神力，源源千古出甘凉。
布谷篇
凌云翰（元代）

阳春布德鹰化鸩，眼虽可识心和柔。野人因见拂其羽，有事南亩并西畴。

桑林阴阴桑葚熟，彷佛禽言如布谷。秋成准拟去输官，农务当勤何待促。

周家开国本务农，艰难王业存豳风。仓庚鸣鹃俱在咏，布谷应候将无同。

田家望雨由清哢，况闻处处催春种。黍稷今年如满家，布谷之祥胜灵凤。
皂罗袍 其二 四时词
呼文如（明代）

早是莺儿时候，见莲花儿出水，瓣瓣风流。心儿欲火畏红榴，鼻儿酸涕过梅豆。

门儿重掩，帘儿半钩。人儿不见，病儿怎瘳？扇儿折叠眉儿皱。
和琳法师初春法集之作
慧净（唐代）

鹫岭光前选，祇园表昔恭。哲人崇踵武，弘道会群龙。

高座登莲叶，麈尾振霜松。尘飞扬雅梵，风度引疏钟。

静言澄义海，发论上词锋。心虚道易合，迹广席难重。

和风动淑气，丽日启时雍。高才掞雅什，顾己滥朋从。

因兹仰积善，灵华庶可逢。
仿悲庵画梅为秦伯未作
曹家达（清代）

吾爱赵撝叔，当年善画梅。幽花明夜雪，直干奋春雷。

笔墨馀残幅，河山换劫灰。风流谁比似，未敢附舆台。
又即事四首
刘克庄（宋代）

霜髭撚断雪肩寒，帝放还山莫下山。
饶取两生留鲁国，笑他四皓出蓝关。
弈秋局已翻新势，王会图应复旧寰。
老不预人家国事，自撑一叶向深湾。
得奇石於岘山
蔡肇（宋代）

州城西南五里间，如渡巩洛趋秦川。
土囊行尽跨山脊，云涛万顷江掀天。
江南六月黄埃起，岭上行人多蝎死。
车声踟躇正烦冤，石缝甘寒冽清泚。
兹山蟠伏信有灵，穷幽访远恨未能。
山农告异指南麓，夜有虹气如长绳。
朝携长鑱剃草棘，应手铿然逢钜石。
深藏疑有仙鬼护，完好不受沙土蚀。
十夫募工挽使前，举身汹汹争相传。
置园辉泽被草木，隅坐咫尺生云烟。
自笑年来有师癖，摩挲剔濯穷朝夕。
嵌形空洞出包藏，玉质青温相灵璧。
沙痕洗尽圭角光，卷崖透壑通中旁。
缕分浅黛泫微雨，翠剥苍藓晞朝昍。
我昔扁舟临古汴，千金价市搜寻遍。
兰皋西鏁靳家园。方丈瀛洲眼中见。
君不闻米家砚山入禁中，蕞尔卷石谁为容。
乃知此亦有显晦，万事默默由天公。
李商老自山北道中作诗见寄次韵
释德洪（宋代）

蹇驴醉颊兀红酣，眼艳秋波望翠岚。长向诗中见风度，爱君笔力似黔南。
次韵曹教谕见寄 其一
黄玠（元代）

凉风发秋夕，落木振疏阴。相思在咫尺，两契同一心。

徽弦不下指，宁我有遗音。梧桐生下泽，几时成凤林。
留题彭善长别业步萧少宰韵 其二
李之世（明代）

刚说过桥野色分，诗笺茶夹日为群。鹤来伴客窥残局，僧就缝为借片云。

手注泉经誇苧叟，家传丹诀自桐君。几回共索花阴醉，童子清吟彻夜闻。
朱樱歌
文同（宋代）

金衣珍禽弄深樾，禁篽朱樱斑若缬。
上幸离宫促荐新，藤篮宝笼貂珰发。
凝霞作丸珠尚软，油露成津密初割。
君王日午坐猗兰，翡翠一盘红靺鞨。
送李綖学士请示江韩诸君
刘敞（宋代）

我醉阙门外，卧备东藩臣。君从天上来，秀色落青云。

留连三日语，多得所未闻。僻陋不自知，喟予久离群。

南风吹白沙，六月天昼昏。送行不尽境，引望空复勤。

相识何必旧，白头或如新。有信当寄书，毋遗倾盖人。
沧洲道中寄蔡道卿
王慎中（明代）

泠泠风举碧罗裳，一曲焦桐月在床。
寂历寒波兼坠叶，不知何处是潇湘。
唐元素属题吴攘之小像
郑孝胥（清代）

安吴矜其书，自诡已入圣。攘之实高弟，孔颜隐相命。

此图名如愚，不违意可并。一时号复古，秘诀擅拨灯。

援碑强入帖，惝况说难罄。吾观古书体，风气各自胜。

学之得形似，要亦近其性。谁能受束缚，一一待指證。

不如尽扫去，纵笔且乘兴。何须凿妍丑，今日我为政。
暇曰读楞严经偶成
王绂（明代）

劳生何扰扰，衰鬓已萧萧。偶得《楞严》读，都将世虑消。

水流虚谷静，云度碧天遥。独坐忘言久，西山对寂寥。
杂诗 其一
沈濂（清代）

黄雀常栖栖，卑居依四壁。朝飞去不远，日暮还归息。

纷纭长儿去，饮噣聊自得。为我语黄雀，汝居何偪仄。

曾不志千里，惭愧傅双翼。黄雀翩然起，屏营对以臆。

造物赋形小，远举无气力。亦知乌有鹏，图南非我职。

愿言终檐端，檐端信乐国。风云即无时，鹞去不我击。
送杨蒙秀才往乐平
吕本中（宋代）

我有闽粤役，君成江浙行。穷途一回首，岁晚倍伤情。

佳气占行在，烟氛满列营。如何抱奇策，不一请长缨。
偈颂一一二首 其五十一
释清远（宋代）

言无言言，不费唇舌。未说之法，林中之叶。
思平泉树石杂咏一十首。叠石（此石韩给事所遗）
李德裕（唐代）

潺湲桂水湍，漱石多奇状。鳞次冠烟霞，蝉联叠波浪。

今来碧梧下，迥出秋潭上。岁晚苔藓滋，怀贤益惆怅。
三水舟中别诸亲族二首有引 其二
卢龙云（明代）

俛仰思前度，魂销几弟兄。归来重聚首，死别已吞声。

未论干时计，先伤造物情。交亲期末路，珍重保馀生。
侯氏亦园余祖芸石公曾馆焉，秋日过此怅然志感
邵柄吉（清代）

五十年前翰墨林，风流销歇忆人琴。井梧瑟瑟催秋老，池草人人积水深。

早诵清芬争继志，难寻旧雨暗惊心。荒亭岑寂私惆怅，野鸟无情送好音。
孝亲
安祯（清代）

为子须当诵蓼莪，哀哀父母德如何。昊天罔极真难报，问省晨昏未足多。
送韩子师宋婺州
韩元吉（宋代）

功名相望十年前，白首官曹仅接联。
良玉要须更九火，明珠那得閟重泉。
清风遂作双溪咏，老手悬千剧郡便。
奏谭不妨聊第一，归来更著祖生鞭。
自汶阳至郓
文天祥（宋代）

渺渺中原道，劳生叹百非。
风雨吹打人，泥泞飞上衣。
目力去天短，心事与时违。
夫子昔相鲁，侵疆自齐归。
瑞鹧鸪
彭元逊（宋代）

东洲游伴寄兰苕。人日晴时不用招。微雨来看杨柳色，故人相用浴龙桥。

愁如春水年年长，老共东风日日消。几欲作笺无可寄，双鱼犹自等归潮。
昭应官舍
王建（唐代）

绕厅春草合，知道县家闲。行见雨遮院，卧看人上山。

避风新浴后，请假未醒间。朝客轻卑吏，从他不往还。
蝶恋花·送春
刘铉（宋代）

人自怜春春未去。萱草石榴，也解留春住。只道送春无送处。山花落得红成路。
高处莺啼低蝶舞。何况日长，燕子能言语。会与光阴相客主。晴云又卷西边雨。
瑞岩仰老见和复酬前韵七首
曹勋（宋代）

双涧流泉彻底清，五峰晴挂白云轻。
泉流云散迟归步，犹欲思丰问此生。
秋原野望
杨凌（唐代）

客雁秋来次第逢，家书频寄两三封。

夕阳天外云归尽，乱见青山无数峰。
火
杜甫（唐代）

楚山经月火，大旱则斯举。旧俗烧蛟龙，惊惶致雷雨。

爆嵌魑魅泣，崩冻岚阴昈.罗落沸百泓，根源皆万古。

青林一灰烬，云气无处所。入夜殊赫然，新秋照牛女。

风吹巨焰作，河棹腾烟柱。势俗焚昆仑，光弥焮洲渚。

腥至焦长蛇，声吼缠猛虎。神物已高飞，不见石与土。

尔宁要谤讟，凭此近荧侮。薄关长吏忧，甚昧至精主。

远迁谁扑灭，将恐及环堵。流汗卧江亭，更深气如缕。
万山窝
凌云翰（元代）

门外尘无一点红，结窝正在万山中。似知剡曲回舟者，如见伊川击壤翁。

晚对翠屏消暇日，时闻黄鸟忆豳风。不须安乐重题扁，已觉夫来俗虑空。
清远舟中
颜斯总（清代）

起望遥天半蔚蓝，离愁如草不胜芟。夕阳残后犹随柁，春水高胜欲上帆。

路近好山劳应拉，身从人海悟仙凡。同袍惜别殷勤甚，旧酒痕今在故衫。
南乡子·璧月小红楼
孙惟信（宋代）

璧月小红楼。听得吹箫忆旧游。霜冷阑干天似水，扬州。薄幸声名总是愁。
尘暗鹔鹴裘。针线曾劳玉指柔。一梦觉来三十载，休休。空为梅花白了头。
和仲固春日村居即事十二绝
胡寅（宋代）

临流负巘百年居，手植松楠合抱株。
传写春光入诗句，味之如对辋川图。
寄李商老
吕本中（宋代）

竹不可一日无，酒不可饮不醉。平生嗜酒爱风竹，此意不许凡儿会。

南来经年饱尘垢，袖手甘随百夫后。文章漫作无功身，只了儿曹补窗窦。

黄沙障日江漫流，青山唤我十年旧。忆昔泊船鹅翎口，把酒遥为故人寿。

只今身在心已老，千岩想像灵芝秀。君家兄弟固不凡，解挽三友勤相就。

中郎卧病过春晚，昔则酒狂今诗瘦。山房大名不坠地，诸老风流未宜弃。

老桧参天可乞盟，粢食铏羹乃无味。如君高韵千载同，可更托身三数公。

丈夫劲挺要长久，百万叩关一夫守。胸中江海不须道，此流何必计升斗。

眼前勃窣诉二友，听客所为公绝口。
偈颂二十九首
释云（宋代）

支提佛法无多子，何必胡僧劝举扬。
好对春风二三月，鹧鸪啼处百花香。
登定安阁
赵秉文（金朝）

翚飞高阁迥淩虚，中有盘盘一塔孤。千里河山随指顾，诸天日塔绕弥卢。

神超罔象遗身世，眼入苍茫一有无。便欲乘风游汗漫，幡然回首念南都。
摇落
薛汉（元代）

摇落岁华晚，萧条门巷空。黄花数点雨，红叶五更风。

挽镜徒催老，耽书漫得穷。亲朋顿乖隔，幽意若为同。
次韵周伯谢绵袄长篇
张纲（宋代）

最宜为诰唐仲舒，上林子虚汉相如。喜君万事懒着眼，独向文章情未疏。

家贫肯恋儋石储，船漏则已那复袽。素志蹉跎雪侵鬓，青衫匍匐尘满裾。

可怜虞翻屯骨相，相逢呼我丈人行。夜闻抵掌论开边，怒发冲冠亦何壮。

鹴裘典尽终讳寒，忍寒悲歌行路难。绨袍恐贻范叔怒，长篇忽拜乌丝阑。

辞章典要古所尚，馀子碌碌何足仰。愿君回笔颂皇猷，偃武修文答灵贶。

天子亟欲闻尽言，前席还应虚黈纩。
园中锦被花始开一枝红白二色赵守以二诗见报依韵答之 其一
郑刚中（宋代）

两种色，一枝花。何郎汗汤饼，妃子醉流霞。寂寥难伴山斋客，风味宜归太守家。
过贾浪仙旧地
李洞（唐代）

鹤外唐来有谪星，长江东注冷沧溟。境搜松雪仙人岛，

吟歇林泉主簿厅。片月已能临榜黑，遥天何益抱坟青。

年年谁不登高第，未胜骑驴入画屏。
隐语三首呈通判库部 其三
刘攽（宋代）

宫柳飞花暗度春，斛愁容贮奈伤神。曼声试作鸡鸣曲，何必阳关无故人。
水龙吟·赠赵晦之吹笛侍儿
苏轼（宋代）

楚山修竹如云，异材秀出千林表。龙须半翦，凤膺微涨，玉肌匀表。木落淮南，雨晴云梦，月明风袅。自中郎不见，桓伊去后，知孤负、秋多少。
闻道岭南太守，后堂深、绿珠娇小。绮窗学弄，梁州初遍，霓裳未了。嚼徵含宫，泛商流羽，一声云杪。为使君洗尽，蛮风瘴雨，作霜天晓。
句
高似孙（宋代）

菊报酒初熟，橙催蟹又肥。
赵节推挂冠 其一
释居简（宋代）

不为鲈鱼不为莼，只思天际九华青。心关幽事惟招隐，脚到荣途亟引龄。

营掾廨成才燕贺，笑虞罗巧叹鸿冥。乐闲趁得身强健，振厉仙源擅德馨。
郊庙歌辞。祭方丘乐章。舒和
佚名（唐代）

玉币牲牷分荐享，羽旄干鏚递成容。

一德惟宁两仪泰，三才保合四时邕。
罗浮山 其一
李亨（唐代）

十二芙蓉天作开，烟霞净裹翠成堆。鹿衔花向林边过，龙带云从树杪来。

最爱壶中开日月，何须海上访蓬莱。翛然自觉清毛骨，直欲凌风溯上台。
郊庙歌辞。周朝飨乐章。忠顺
佚名（唐代）

明庭展礼，为龙为光。咸韶息韵，鹓鹭归行。
军中醉饮寄沈八刘叟（一作杜甫诗）
畅当（唐代）

酒渴爱江清，馀酣漱晚汀。软莎欹坐稳，冷石醉眠醒。

野膳随行帐，华音发从伶。数杯君不见，都已遣沈冥。
寄贡泰甫授经二首 其二
郑元祐（元代）

风风雨雨百花洲，何日春晴一醉游？满日青山吟藉草，鸱夷未许独扁舟。
乌夜啼
周文璞（宋代）

何人弹阮咸，故故轻手摘。
弹作乌夜啼，此意我所恻。
南朝有帝子，作牧号侯伯。
着身疑嫌间，生意日逼仄。
爱妾闻啼声，改镇颁竹册。
或云长安吏，性命在顷刻。
小妇闻啼声，赦令敷大泽。
身虽不肖甚，幼小着苍帻。
再转作县佐，欲塞父祖责。
濡墨决疑讼，行朱慰冤魄。
群凶见之怒，极意便刳磔。
首沮隶阳桥，公议亦已格。
痛掠及库胥，指作盗钱贼。
胥既窘椎凿，手堕面愈黑。
书款自诬伏，身竟遭刻画。
酷毒一如斯，谁谓彼无策。
谤书入外台，遂坐使者劾。
牵连入冶城，五载穷惨礉。
陈词叫穹旻，哀恸人叵测。
若无磊落者，谁肯为昭白。
翻思受祸时，何但铩羽翮。
愁冤传里巷，泣涕到臧获。
嫠母偕妻孥，惘惘望秋色。
岂料今日下，置酒设豚拍。
听此哀丝鸣，但呼说不得。
月明客已去，庭宇鸣哑哑。
世人见慈乌，唾笑满阡陌。
谁知事乘除，祸去反为福。
苍苍上林枝，当去作谢客。
和圣俞农具诗十五首其十一钱鎛
王安石（宋代）

於易见耒耜，於诗闻钱鎛。
百工圣人为，此最功不薄。
欲收禾黍善，先去蒿莱恶。
愿同欹器悟，更使臣工作。
题石几先生书院壁
郑刚中（宋代）

万柄高荷碧玉员，芙蓉时见一枝鲜。何年种此北山北，便向中间安小船。
华亭百咏·陆机宅
许尚（宋代）

华亭今何在，千年谩有名。
披榛问遗裔，寂寞一伤情。
应庵密庵同日忌
释崇岳（宋代）

冤有头，债有主，
撞破砂盆眼卓竖。不是佛，
不是祖，太白峰前只如许。
留云安驿诗
郭印（宋代）

孤馆幽幽一境清，昼长无事亦无营。
睡频推枕仍重起，坐久抛书却再行。
静看檐头蛛结网，细听屋角鸟翻声。
閒边日月元如此，须信人间有赤城。
登岳阳楼 其一
郭槃（明代）

层楼面面水云孤，南纪风烟列画图。铁锁金绳淹岁月，朱扉碧瓦映江湖。

词人彩笔分忧乐，羽客灵踪漫有无。十二曲栏堪徙倚，冷然真讶访仙都。
双忠歌
卓肇昌（清代）

承平盗贼倡乱离，黄巾黑头角笳吹。么么伏莽妖氛集，天纲倏忽叹陵夷。

伏波将军将才裔，冲车无城坚守陴。惨惨烟尘蔽天日，征鼙震动闪霓旗。

青丝骆马黄金勒，宝剑错镂誓出师。留兵五百嚣且击，将军一怒犹孤支。

其如咆哮肆猖獗，蕞尔偏隅守者谁。冲突犹欲斫贼头，满眼阴黯日厜㕒。

回首江山无去路，刎颈一死肝胆披。张将军，杀身成仁后犹昔，壮哉真不负心赤。

弹丸五日固其垒，枭獍乌合丧魂魄。元戎率师檄启行，前驱策辔列棨戟。

昨日弯弓连白羽，恨不擒王批贼额。搴旂陷阵身如飞，轻入其锋忽遭厄。

楛矢尽兮胶弦绝，断缨刺胸良可惜。卓哉二公若同揆，疾风劲节厉松柏。

丈夫慷慨赴疆场，狼角悲号走沙碛。手提三尺鏖野驰，奋不顾身尸裹革。

群丑烙死何能为，忠魂叱吒惊鸱嚇。千载犹钦二守臣，气如长虹烛天白。
初度岭过韶州灵鹫广果二寺其寺院相接故同诗一首
刘希夷（唐代）

五岭分鸢徼，三天峙鹫峰。法堂因嶂起，香阁与岩重。

寒水千寻壑，禅林万丈松。日将轻影殿，风闲响传钟。

佛帐珠幡绕，经函宝印封。野鸣初化鹤，岸上欲降龙。

北牖泉埃散，南阶石癣浓。净花山木槿，真蒂水芙蓉。

古塔留奇制，残碑纪胜踪。一音三界路，十善百灵恭。

流窜同飘萚，登临暂杖筇。摄衣趋福地，跪膝对真容。

忽似毗耶偈，还如舍卫逢。宿心常恳恳，尔日更颙颙。

苦业暥前际，危光迫下舂。已知空假色，犹念吉除凶。

覆护如无爽，归飞庶可从。
江南怀古
夏竦（宋代）

六朝云物更风流，澹澹烟藏古寺楼。
敌国漫轻江似带，史臣能视橘为侯。
荒台有鹿姑苏晚，坏阁无香建业秋。
到了贤明出中土，莫夸歌舞霸南州。
谢答闻善二兄九绝句
黄庭坚（宋代）

阮籍醉睡不论昏，刘伶鸡肋避尊拳。
至今凛凛有生气，饮酒真成不愧天。
次韵梅花十绝句 其一
刘才邵（宋代）

溪水溶溶影动摇，盈盈仙子近星桥。个中著句须清绝，莫道经春雪未消。
泛溪
张霔（清代）

日落村边路，风凉溪上舟。居人多草食，钓叟几羊裘。

一叶平生志，空江五月秋。客星今寂寞，烟永共谁游。
浪淘沙·好恨这风儿
石孝友（宋代）

好恨这风儿，催俺分离！船儿吹得去如飞，因甚眉儿吹不展？叵得风儿！
不是这船儿，载起相思？船儿若念我孤恓？载取人人篷底睡，感谢风儿！
观海
吴敬梓（清代）

浩荡天无极，潮声动地来。鹏溟流陇域，蜃市作楼台。

齐鲁金泥没，乾坤玉阙开。少年多意气，高阁坐衔杯。
日下书怀 其三
沈世枫（清代）

徐市务汗漫，文成何荒渺。婴姹事非真，蓬莱路亦杳。

金石多误人，反以速其老。人生倏如寄，养身自有道。

心恬理自顺，德浴身克澡。篯铿不为寿，颜子岂为天。

三命有尽期，荣名为永宝。
山中即景四首
赵友直（宋代）

茅屋冻将压，柴门寒自拴。
掘炉煨芋栗，呵笔写诗篇。
策杖深山里，寻梅古洞边。
谁知居士乐，翻受俗人怜。
寄参寥
陈师道（宋代）

平生西方愿，摆落区中缘。
惟於世外人，相从可忘年。
道人赞公徒，相识几生前。
早作步兵语，晚参云门禅。
舍策孤山下，一室颇萧然。
林昏出幽磬，竹杪横疏烟。
昨日寄书至，坐想参寥泉。
此泉如此公，遇物作清妍。
一别今几时，绿首成白颠。
子亦怜我老，我岂要子怜。
会逢万里风，一系五湖船。
酌我岩下水，咽子山中篇。
病中喜雨，呈李吉州
杨万里（宋代）

两日炎晖烈未收，连宵甘澍沛如流。
大田今日非昨日，多稼新秋赛旧秋。
凉气隔帘深亦透，香烟穿袖散难留。
史君小试为霖手，便作江西第一州。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首 其三
安超（清代）

旅馆相邻倍有情，何当把臂结诗盟。横流不许人相访，遮莫殷勤倒履迎。
送季伟公之博罗求其先人治迹
屈大均（明代）

尔亦浮山似，浮来只博罗。苍苍峰四百，一半与沧波。

令得仙公少，人思鲍靓多。殷勤从父老，遗爱问如何。
偈颂一百四十一首 其三十六
释师范（宋代）

去年梅，今岁柳。颜色馨香，依旧依旧。
将归山逢友人
杜荀鹤（唐代）

儒为君子儒，儒道不妨孤。白发多生矣，青山可住乎。

徉狂宁是事，巧达又非夫。只此平生愿，他人肯信无。
撰彭阳公志文毕有感
李商隐（唐代）

延陵留表墓，岘首送沉碑。
敢伐不加点，犹当无愧辞。
百生终莫报，九死谅难追。
待得生金后，川原亦几移。
客燕者累月一遇张孺谷于市遽别
徐渭（明代）

侠客悲歌地，千年喜共君。相逢浑不饮，惜别竟何云。

貂帽双胡挟，银鞍万柳纷。知君饱文字，岂只醉红裙。
吟
织锦人（唐代）

学织缭绫功未多，乱拈机杼错抛梭。

莫教官锦行家见，把此文章笑杀他。
云边阻雨
刘宰（宋代）

辗转无眠到夜阑，鹊声送喜近檐间。
好风吹断夜来雨，晴日放开云外山。
大一统诗
练子宁（明代）

圣皇御极天眷隆，四海一统车书同。鸿图宝历协昌运，玉京金书观成功。

析津自昔称天府，千里邦畿莅中土。叠巘盘回海岳崇，重书列峙森貔虎。

宸居奕奕当天中，王气五色皆成龙。星辰北极共环绕，万方入贡梯航通。

庶民欢呼工效职，天心昭格人欢怿。瑞光扬彩绚瞳胧，宝花呈祥分的历。

满目光辉锦绮张，庆云焕发摛天章。咸传圣德致斯应，颂歌载道声洋洋。

颂声洋洋中外溢，圣德如天重谦抑。屡宣明诏敕群臣，共答嘉祯期尽力。

小臣日侍金阶前，华封三祝瞻尧天。永祈圣寿齐天地，圣子神孙万万年。
芳草
虚中（唐代）

绵绵芳草绿，何处动深思。金谷人亡后，沙场日暖时。

龙鳞藏有瑞，风雨洒无私。欲采兰兼蕙，清香可赠谁。
送田钟台殿读省觐南还四首 其三
于慎行（明代）

零落心期世路难，河梁斗酒为谁欢。不知十二街头月，今夜君从何处看。
赠常州报恩长老
苏轼（宋代）

碧玉碗盛红玛瑙，井花水养石菖蒲。
也知法供无穷尽，试问禅师得饱无。
荐福老怀真巧便，净慈两本更尖新。
凭师为作铁门限，准备人间请话人。
南乡子·醉拈一枝春
佚名（宋代）

醉拈一枝春。此意谁人会得君。嫩白轻红才入手，盈盈。一似前时酒半醺。心眼两相亲。绝代风流恼杀人。粉蝶霜禽休怅望，叮咛。只要扬州作主盟。
落花十绝
冯时行（宋代）

恼教衰病倩人扶，掩得疏慵倒酒壶。
半湿垂垂粘醉帽，全轻冉冉上吟须。
点绛唇 寄外
钱念生（清代）

岭南云高，梦儿欲把羊城绕。怪它双棹。不送魂飞到。

多病多愁，多恨多烦恼。谁知道。情田虽小，长遍相思草。
句
危稹（宋代）

马嵬路险失妃子，金谷楼高堕绿珠。
送僧
释重顯（宋代）

古藤枝，寒索索。
方倚靠，又拈却。
海阔天遥非等闲，风前曾共孤云约。
霜梧
武衍（宋代）

栖凤枝头数叶轻，井边篱落正关情。
晚来纵有西风过，一片秋声作不成。
满江红 其三 寿稼轩
杨炎正（宋代）

寿酒如渑，拼一醉、劝君休惜。君不记、济河津畔，当年今夕。

万丈文章光焰里，一星飞堕从南极。便御风、乘兴入京华，班卿棘。

君不是，长庚白。又不是，严陵客。只应是，明主梦中良弼。

好把袖间经济手，如今去补天西北。等瑶池、侍宴夜归时，骑箕翼。
次韵和漕司小红翠亭
刘士季（宋代）

苑在中巴东复东，满城春色一园中。
休言小小莺花界，也胜纖纖燕麦风。
舞袖卷纱空映翠，晴窗磨镜漫晞红。
叶成帷幄花成阵，壮观诗坛矍铄翁。
赠枣腆诗
石崇（魏晋）

久官无成绩。
栖迟于徐方。
寂寂守空城。
悠悠思故乡。
恂恂二三贤。
身远屈龙光。
携手沂泗间。
遂登舞雩堂。
文藻譬春华。
谈话犹兰芳。
消忧以觞醴。
娱耳以名娼。
博弈逞妙思。
弓矢威边疆。
村居答社中诸子
金綎（清代）

柴桑有处士，襄阳有遗老。尽室入蓬篙，终年颜色好。

人生苦不足，吾道无求饱。愿得同心人，浩歌藉芳草。